**Ministru kabineta noteikumu projekta**

**„Noteikumi par Latvijas būvnormatīvu LBN 261-15 „Ēku iekšējā elektroinstalācija”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. | Pamatojums | Ministru kabineta noteikumu projekts „Noteikumi par Latvijas būvnormatīvu LBN 261-15 „Ēku iekšējā elektroinstalācija”” (turpmāk – noteikumu projekts) tiek izdots saskaņā ar 07.09.2013. pieņemtā Būvniecības likuma (turpmāk – likums) 5. panta pirmās daļas 3. punktu, kā arī, lai nodrošinātu likuma pārejas noteikumu 2. punkta izpildi. |
|  2. | Pašreizējā situācija un problēmas kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši likuma pārejas noteikumu 2. punktam Latvijas būvnormatīvs LBN 261-07 „Ēku iekšējo elektroinstalāciju izbūve” ir piemērojams ne ilgāk kā līdz 2015. gada 1. jūlijam. Līdz ar to, līdz šim laikam ir nepieciešams izdot jaunus atbilstošus būvnormatīvus, lai noteiktu tehniskās prasības attiecībā uz ēku iekšējo elektroinstalāciju.Noteikumu projekts apstiprina būvnormatīvu, ar ko nosaka prasības ēku iekšējo elektroinstalāciju, proti, elektroietaišu (līdz 1 kV) projektēšanai un ierīkošanai, lai nodrošinātu cilvēku un vides aizsardzību pret elektriskās strāvas, zibens strāvas un zibens izlādes rezultātā radušās pārsprieguma strāvas triecieniem, ugunsgrēku, sprādzieniem (eksplozijām), apdegumiem un elektriski darbināmu mašīnu negaidītu mehānisku kustību, kā arī lai nodrošinātu elektroietaišu funkcionēšanu atbilstoši paredzētajam mērķim. Būvnormatīvā, salīdzinājumā ar līdzšinējo normatīvo regulējumu, ir precizēta terminoloģija un norāde par piemērojamo standarta redakciju. Tas neietver detalizētas tehniskās prasības, kas mainās tehnikas attīstības radīto modifikāciju dēļ. Tāpat jānorāda, ka būvnormatīvs attiecas uz: maiņstrāvas ķēdēm ar nominālo spriegumu līdz 1000 V (ieskaitot) vai līdzstrāvas ķēdēm ar nominālo spriegumu līdz 1500 V (ieskaitot); aparātu iekšējai elektroinstalācijai nepiederošām ķēdēm, kuru spriegums ir lielāks par 1000 V un kas ir daļa no ietaisēm, kuru barošanas maiņspriegums nepārsniedz 1000 V; elektroinstalāciju, kas neietilpst ierīču sastāvā; ārpus ēkām ierīkojamām elektroietaisēm; fiksētām elektronisko sakaru, signalizācijas un vadības ķēdēm, izņemot aparātu iekšējo elektroinstalāciju; ēku zibensaizsardzību un pārspriegumaizsardzību.Elektroietaises projektē, ierīko un pārbauda atbilstošs būvspeciālists, ja normatīvajos aktos nav noteikts citādāk, piemēram, no Ministru kabineta 2014. gada 2. septembra noteikumu Nr.529 „Ēku būvnoteikumi” 107. punkta izriet, ka būvētājs jeb persona, kura nav atbilstošs būvspeciālists, savām vajadzībām var būvēt noteikta veida un apjoma ēkas, tai skaitā inženiertīklus šīs ēkas ekspluatācijas nodrošināšanai.Ar noteikumu projekta spēkā stāšanos spēku zaudēs Latvijas būvnormatīvs LBN 261-07 „Ēku iekšējo elektroinstalāciju izbūve”, kas apstiprināts ar Ministru kabineta 2007. gada 16. oktobra noteikumiem Nr.709 „Noteikumi par Latvijas būvnormatīvu LBN 261-07 „Ēku iekšējo elektroinstalāciju izbūve””.Vienlaicīgi, lai nodrošinātu būvnormatīva izpildi un nodrošinātu būvju būtisko prasību ievērošanu, noteikts, ka Ekonomikas ministrija sadarbībā ar attiecīgo standartu tehnisko komiteju iesaka nacionālajai standartizācijas institūcijai (sabiedrībai ar ierobežotu atbildību „Standartizācijas, akreditācijas un metroloģijas centrs”) saistībā ar šiem noteikumiem izstrādājamo, adaptējamo un piemērojamo standartu sarakstu. Savukārt nacionālā standartizācijas institūcija publicē tās interneta vietnē www.lvs.lv to Latvijas nacionālo standartu sarakstu un attiecīgo standartu nacionālos pielikumus, kurus piemēro Latvijas būvnormatīva LBN 261-15 „Ēku iekšējā elektroinstalācija” izpildei.Papildus jānorāda, ka Latvijas būvnormatīva LBN 261-07 „Ēku iekšējo elektroinstalāciju izbūve” 41.3 punktā kā obligātais standarts ir jau minēts LVS EN 62305-2+AC:2007 "Zibensaizsardzība. 2.daļa: Risku novērtēšana". Taču atbilstoši SIA „Standartizācijas, akreditācijas un metroloģijas centrs” tīmekļa vietnē esošajai informācijai šim standartam ir izdota aktualizēta redakcija – LVS EN 62305-2:2012 „Zibensaizsardzība. 2. daļa: Riska pārvaldība (IEC 62305-2:2010, modificēts)”. Novecojušas standarta redakcijas izmantošana var potenciāli liegt sasniegt labāko iespējamo rezultātu un var ietekmēt ēkas drošumu, jo novecojušajā standarta redakcijā var nebūt ņemti vērā konkrētai situācijai svarīgi aspekti, kas varēja nepastāvēt standarta redakcijas pieņemšanas (apstiprināšanas) brīdī sakarā ar tehnoloģiju un būvmateriālu attīstību. Tādēļ par obligāto standartu noteikumu projektā ir noteikta jaunākā attiecīgā standarta redakcija. Jāmin arī, ka konkrētais gadījums ir jānošķir no gadījuma, kad par obligātu pirmo redzi tiek noteikts kāds standarts, jo šis standarts iepriekšējā redakcijā jau bija noteikts par obligātu. Ekonomikas ministrija līdz 2016. gada 1. jūlijam nodrošinās šī standarta jaunās redakcijas tulkošanu valsts valodā. Standarta jaunās redakcijas tulkošana tiks nodrošināta no Ekonomikas ministrijas finanšu līdzekļiem. |
|  3. | Projekta izstrādē iesaistītās institūcijas | Noteikumu projekts šo jomu neskar. |
|  4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību tautsaimniecības attīstību un administratīvo slogu** |
|  1. |  Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta regulējums var ietekmēt jebkuru no būvniecības procesa dalībniekiem (ēkas īpašnieks, būvprojekta izstrādātājs, būvdarbu veicējs, būvuzraugs un būveksperts). |
|  2. | Tiesiskā regulējuma ietekme uz tautsaimniecību un administratīvo slogu | Šīs sadaļas 1. punktā minētajām sabiedrības mērķgrupām un institūcijām projekta tiesiskais regulējums nemaina tiesības un pienākumus, kā arī veicamās darbības salīdzinājumā ar līdzšinējo normatīvo regulējumu. |
|  3. | Administratīvo izmaksu monetārs novērtējums | Noteikumu projekts šo jomu neskar |
|  4. |  Cita informācija | Nav |

|  |
| --- |
| VI. Sabiedrības līdzdalība un komunikācijas aktivitātes |
| 1. | Sabiedrības informēšana par projekta izstrādes uzsākšanu | Par noteikumu projekta pārstrādi sabiedrība tika informēta Ekonomikas ministrijas rīkotajos semināros par jauno būvniecības regulējumu. Noteikumu projekts sabiedrībai publiski ir pieejams Ekonomikas ministrijas mājās lapā internetā, kā arī pēc izsludināšanas Valsts sekretāra sanāksmē būs pieejams Ministru kabineta mājās lapā internetā.Vienlaikus jānorāda, ka atbilstoši Ministru kabineta 2009. gada 25. augusta noteikumu Nr.970 “Sabiedrības līdzdalības kārtība attīstības plānošanas procesā” 5.punktam gadījumā, kad tiesību aktu projekts būtiski nemaina esošo regulējumu, šo noteikumu 13. punktā minētās darbības nav jāveic. Noteikumu projektā paredzētais tiesiskais regulējums būtiski nemaina līdzšinējo spēkā esošo regulējumu. |
| 2. | Sabiedrības līdzdalība projekta izstrādē  | Sabiedrības priekšlikumi vai iebildumi nav saņemti. |
| 3. | Sabiedrības līdzdalības rezultāti  | Sadaļa tiks precizēta atbilstoši saņemtajiem atzinumiem. |
| 4. | Cita informācija | Nav |

Anotācijas III, IV, V un VII sadaļa - projekts šīs jomas neskar.

Ekonomikas ministre D. Reizniece-Ozola

Vīza:

Valsts sekretāra

pienākumu izpildītājs,

valsts sekretāra vietnieks R. Aleksejenko

19.05.2015 16:20

871

Lazarevs,

67013035, Andris.Lazarevs@em.gov.lv